CELEX: 52021DP0364
Language: sk
Date: 2021-09-14 00:00:00
Title: Rozhodnutie Európskeho parlamentu zo 14. septembra 2021 o žiadosti o ochranu výsad a imunít Guya Verhofstadta (2021/2030(IMM))

11.3.2022   
            
            
               SK
            
            
               Úradný vestník Európskej únie
            
            
               C 117/188
            
         
      P9_TA(2021)0364
      Žiadosť o ochranu výsad a imunít Guyho Verhofstadta
      Rozhodnutie Európskeho parlamentu zo 14. septembra 2021 o žiadosti o ochranu výsad a imunít Guya Verhofstadta (2021/2030(IMM))
      (2022/C 117/19)
      
         Európsky parlament,
      
                  —
               
               
                  so zreteľom na žiadosť Guya Verhofstadta z 12. marca 2021 o ochranu jeho výsad a imunít v súvislosti s trestným konaním pred Procura Distrettuale della Repubblica presso il Tribunale di Trento (Okresná prokuratúra pri súde v Trente, Taliansko), ktorá bola oznámená na plenárnej schôdzi 24. marca 2021,
               
            
                  —
               
               
                  po vypočutí Guya Verhofstadta v súlade s článkom 9 ods. 6 rokovacieho poriadku,
               
            
                  —
               
               
                  so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu o priamych a všeobecných voľbách poslancov Európskeho parlamentu z 20. septembra 1976,
               
            
                  —
               
               
                  so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019 (1),
               
            
                  —
               
               
                  so zreteľom na článok 5 ods. 2 a články 7 a 9 rokovacieho poriadku,
               
            
                  —
               
               
                  so zreteľom na správu Výboru pre právne veci (A9-0238/2021),
               
            
                  A.
               
               
                  keďže poslanec Európskeho parlamentu Guy Verhofstadt požiadal o ochranu svojej poslaneckej imunity v súvislosti s trestným konaním, ktoré sa proti nemu má začať pred Okresnou prokuratúrou pri súde v Trente (Taliansko) za údajné ohováranie prostredníctvom sociálnej siete; keďže Okresná prokuratúra pri súde v Trente ukončila svoje predbežné vyšetrovanie v tejto veci 22. decembra 2020;
               
            
                  B.
               
               
                  keďže 13. februára 2020 Guy Verhofstadt uverejnil na svojom profile na sieti Twitter tento tweet: „Matteo Salvini čelí trestnému stíhaniu za nelegálne zadržiavanie migrantov na mori po tom, ako ich zachránila loď Gregoretti. Bravo, Taliansko! Spravodlivosti treba učiniť zadosť. Dúfajme, že to isté ho postihne aj za jeho obrovskú korupciu s províziami od ruských ropných spoločností!“;
                  
               
            
                  C.
               
               
                  keďže týmto vyjadrením sa Guy Verhofstadt údajne dopustil ohovárania poslanca talianskeho parlamentu, ako vymedzuje článok 595 ods. 1 a 3 talianskeho trestného zákonníka;
               
            
                  D.
               
               
                  keďže v článku 8 Protokolu č. 7 o výsadách a imunitách Európskej únie sa stanovuje, že poslanci Európskeho parlamentu nesmú byť vyšetrovaní, zadržaní alebo stíhaní pre názory alebo hlasovanie počas výkonu svojej funkcie;
               
            
                  E.
               
               
                  keďže Európsky parlament má pri rozhodnutí o žiadosti poslanca o ochranu imunity širokú mieru voľnej úvahy (2);
               
            
                  F.
               
               
                  keďže podľa článku 5 rokovacieho poriadku koná Európsky parlament pri výkone svojich právomocí týkajúcich sa výsad a imunít v záujme zachovania svojej integrity ako demokratického zákonodarného zhromaždenia a zabezpečenia nezávislosti svojich poslancov pri výkone ich povinností;
               
            
                  G.
               
               
                  keďže vyhlásenie poslanca mimo Európskeho parlamentu môže predstavovať názor vyjadrený pri výkone jeho povinností v zmysle článku 8 Protokolu č. 7 o výsadách a imunitách Európskej únie, ak obsahuje subjektívne hodnotenie, ktoré priamo a jednoznačne súvisí s výkonom jeho poslaneckých povinností v Európskom parlamente; keďže pri určení toho, či ide o takýto názor, sa musí vychádzať z povahy a obsahu vyhlásenia, a nie z miesta, kde bolo vyhlásenie urobené;
               
            
                  H.
               
               
                  keďže špecifická povaha, ale aj obsah vyjadrenia by sa mali posudzovať aj s ohľadom na kontext a príslušnú úlohu a funkciu, v ktorej poslanec toto vyjadrenie urobil;
               
            
                  I.
               
               
                  keďže Guy Verhofstadt sa v tweete jasne vyjadroval ako poslanec Európskeho parlamentu a použil svoj účet na Twitteri, ktorý je podľa neho vyhradený výlučne na jeho politickú komunikáciu súvisiacu s výkonom mandátu poslanca Európskeho parlamentu;
               
            
                  J.
               
               
                  keďže v súčasnosti sa politická diskusia, na ktorej sa poslanci Európskeho parlamentu zúčastňujú pri výkone svojho mandátu, uskutočňuje čoraz viac aj mimo priestorov Európskeho parlamentu, a to aj na internete alebo prostredníctvom služieb sociálnych sietí, ako je Twitter;
               
            
                  K.
               
               
                  keďže toto vyjadrenie bolo súčasťou širšieho kontextu politickej diskusie, ktorej téma sa pravidelne objavuje na plenárnych schôdzach Európskeho parlamentu a ktorá prebieha aj v mnohých komunikačných prostriedkoch;
               
            
                  L.
               
               
                  keďže v tejto súvislosti vyjadril Guy Verhofstadt na internete podobné názory tak pred uverejnením príslušného vyhlásenia na Twitteri, ako aj po ňom, napríklad na Facebooku v januári 2019, t. j. viac ako rok pred vyjadrením na Twitteri, keď písal o údajnom prepojení medzi Salvinim a Ruskom (3), alebo o niekoľko mesiacov neskôr, keď 16. septembra 2020 vyjadril svoje názory v podobnom politickom kontexte počas plenárnej rozpravy o stave Únie;
               
            
                  M.
               
               
                  keďže za týchto okolností možno konštatovať, že existuje priama a zjavná súvislosť medzi posudzovaným vyjadrením a mandátom Guya Verhofstadta ako poslanca Európskeho parlamentu;
               
            
               
                  1.
               
               
                  rozhodol ochrániť výsady a imunity Guya Verhofstadta;
               
            
               
                  2.
               
               
                  poveruje svojho predsedu, aby postúpil toto rozhodnutie a správu gestorského výboru príslušným talianskym orgánom a Guyovi Verhofstadtovi.
               
            
         (1)  Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EÚ:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EÚ:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EÚ:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EÚ:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EÚ:C:2019:1115.
      
         (2)  Vec T-42/06, Gollnisch/Parlament, citované vyššie, bod 101.
      
         (3)  Príspevok na Facebooku z 9. januára 2019: „Dnes pán Salvini nemá tričko s Putinom! Namiesto neho má policajnú uniformu. Pán Salvini však uzavrel pakt s Putinovou stranou Jednotné Rusko a poľský národ mu nemôže veriť.“